  Виталий Пронин   Cуредаз П. ЁлкинВладимир Владыкин - история наукаосъя доктор, профессор-этнограф, кылбурчи, Россиысь Писательёслэн огазеяськонзылэн ёзчиез. Удмурт Республикалэн Кун премиезлэн но Кузебай Герд нимо премилэн лауреатэз. Россия Федерациысь вылӥ школалэн дано ужасез, Удмурт Республикалэн дано гражданинэз… Вань сӥ-данъёссэ вераса уд быдты.Вордӥськемын 1943-тӥ арын 20-тӥ мартэ Можгалан. Отын солэн атаез, ожын сӧсырмем офицер, пулемётной училищеын дышетэ вылэм. Бӧрысь Владыкинъёс Кезын улӥзы. Можга педучилищеез горд дипломен йылпумъяса, удмурт пияш странаысьтымы тужгес дано вузэ - МГУ-э - йыгаське. Студент вакытъёсыз Владыкинлэн туж яркыт, вунонтэм ортчизы. Москваын со тодматскиз С. Маршакен, А. Твардовскиен, Г. Свиридовен… Историен тунсыкъяськем сяна, дышетӥз кунсьӧр кылъёсты, вольыт вераськыны дышиз англи но немец сямен. 1974-тӥ-1975-тӥ аръёсы лекциос лыдӟиз Берлинысь университетын, переводчик чотын вуылӥз Индие, Афганистанэ.Усто выпускниклэн вал пӧртэм удысъёсъя карьера лэсьтыны луонлыкъёсыз. Кылсярысь, солы дэмлаллязы ООН-э ужаны мыныны, но Владыкин бырйиз удмурт этнографиез. Удмурт шаераз берытскыса, со ужаны кутскиз Удмурт научно-исследовательской институтын, бӧрысь Удмурт кун университетэ выжиз, этнологияя но регионоведениея кафедра усьтӥськем бере сое валтӥз. Владимир Емельяновичлэн 380-лэсь трос научной ужъёсыз. Соос берыктэмын венгер, фин, эстон, пор, коми, анли, немец кылъёсы. Солэн бурд улысьтыз потӥзы наукая 20 кандидатъёс.Владыкин выре гожъяськон творчествоен но. 1980-тӥ арын потӥз «Малы кырӟа тюрагай» кылбуръёсын книгаез, 1992-тӥ арын, удмурт классикъёсмылы К. Гердлы, А. Окилы, К. Митрейлы но мукетъёслы сӥзьыса, эссеосын «Йыбырскон» книга дасяз. 1995-тӥ арын «Религиозно-мифологическая картина удмуртов» монографиез дунъямын вал элькунысьтымы Кун премиен. 1998-тӥ арын потӥз вакчи кылбуръёсын, визькылъёсын «В народе говорят» книга, нош 2003-тӥ арын аслаз 60 арес тырмонэзлы со дасяз «Мон» книга. Та нуналъёсы печатьысь потыны дасяське «Монолог в диалоге» книгаез.В. Владыкинэн интервью лыдӟе газетмылэн вуоно номераз. Со 22-тӥ мартэ печатласькоз. Теги: ВладимирВладыкин  